ming030890/wiki-yue-high-quality huggingface dataset:
海幢寺

海幢寺（幢讀唐，粵拼：hoi2 tong4 zi2）係喺廣州河南嘅其中一棟寺，佔地大概1.97萬方，係廣州五大叢林（另幾大分別係光孝寺、華林寺、六榕寺同毀咗嘅長壽寺）之一。喺大清時期係第一個向外國人開放嘅佛教寺院，喺大中華史入邊有過好重要嘅文化、政治同外事功能。1993年8月，海幢寺被定為廣州市文物保護單位。
海幢寺原址喺南漢時，係做皇家嘅園林，入邊仲起咗個千秋寺，後尾就丟荒再做埋民房。到咗明代末年，有商人再買低改作自己嘅私家花園，後再轉贈俾光牟、池月兩位法師，就改造成最初嘅海幢寺。

史
1860年廣州府城地圖中嘅海幢寺
喺明代後期富商郭龍岳買低咗個地皮，同自己起咗個私家花園「蘭園」。收尾光牟、池月兩位僧人向郭氏募緣得到咗幅地，就改建做佛堂，佢哋係根據咗佛經「海幢比丘（梵文：Sa^gara-dhvaja）潛心修習《摩訶般若波羅蜜多心經》成佛」嘅意思，將佛堂改名做海幢寺。

平南王屠廣州城後
睇埋：明末清初嘅屠殺同庚寅之劫
喺清軍屠城佔據咗廣州後，平南王尚可喜聽從咗天然和尚嘅勸導，帶頭捐錢俾海幢寺擴建，以超度十日屠城而屈死嘅亡魂。喺尚可喜嘅支持下，新建立嘅官府內外人等，都一齊跟著捐錢俾寺院，而陸續買到寺隔離啲田地搞擴建。由康熙五年（1666年）去到康熙十八年（1679年）嘅十幾年入邊，成個寺院就起到有23間堂舍。其中平南王嘅老婆、王妃舒氏就捐建咗大雄寶殿，平南王本人就捐建咗天王殿，總兵許爾顯捐建咗韋馱殿、伽藍殿，廣東巡撫劉秉權捐建咗山門（而家嘅南華中路度，位置原本係海皮）……隨著寺院啲堂舍猛咁擴張，最初起嘅佛堂、准提堂都改成咗客堂，仲起埋回廊環繞著凸顯壯觀。原本好樸素嘅海幢寺，仲開始用嗮啲綠琉璃磚瓦做屋頂，呢樣建材喺嗰時係最華麗名貴嘅，連啲顯赫嘅王府都未必會用到。

中華民國後
喺中華民國初期，當局將寺南北兩側嘅地，割咗出嚟改建成南華路、同福路，而寺院嘅面積就大幅縮減，部分寺地仲轉咗成私人地。粵東紅十字會會長陸如磋就試過喺民國五年（1916），將一幅佢得到嘅、原屬海幢寺普同塔嘅地捐咗俾紅十字會。開闢同福路嘅時候係腰斬咗個寺園成南北兩部分。到咗民國十七年（1928年），廣州市政府再將部分嘅海幢寺房地劃出改做「河南公園」，喺民國廿二年（1933年）9月改名做「海幢公園」。到中華民國政府遷去台灣前，海幢寺唔少嘅殿房都因為開馬路而拆咗，剩低嘅有大雄寶殿、天王殿、舍利塔殿等。
海幢寺普同塔嘅畫（1903年）
海幢寺僧（1903年）。
1949年中共建政後，試過幾次修葺個公園，而寺度仲有乾慧、素仁兩位僧人留守打理。
到咗1966年文化大革命海幢寺遭遇浩劫，四大天王殿被啲紅衛兵清拆，寺入邊啲佛像被揼爛嗮，文物大多流失同損毀。到咗1980年代尾，大雄寶殿就變成音樂茶座兼舞廳。
廣州市佛教協會喺1992年獲准接收咗殿堂。到咗1993年1月就成立埋海幢寺重修委員會，同年3月7號經廣州市人民政府批准，海幢寺舉行灑淨儀式，恢復返宗教活動，由市佛教協會副會長新成法師擔任方丈，同時負責海幢寺嘅重修復建。成個重修嘅工程共投入咗1000幾萬，修復返大雄寶殿，重建咗天王殿、塔殿、放生池同7层高嘅僧舍、藏經閣綜台樓等。1997年又喺大雄宝殿前地東側，新起咗座叫寶嚴塔嘅石塔。
大雄寶殿（1840年代）

指定嘅外商遊覽地
清代去廣州做生意嘅外商同啲家屬，朝廷只俾佢哋喺官府指定嘅十三行商館範圍度活動，仲要求喺季風後、佢哋搞完交易就要退去長期嘅居留地澳門。外商受唔到啲咁嚴重嘅人身限制、仲多番向官府抗議。為咗安撫外商，收尾朝廷同地方官府就同意咗放寬限制，會適當咁擴大自由活動嘅範圍。據載喺乾隆五十九到六十年間（1794年—1795年），根據留粵英商波朗嘅稟求，經埋兩廣總督長麟嘅核准，大清朝廷開始准許咗外商喺每月嘅初三、十八兩日，可以過海到河南嘅海幢寺同陳家花園郊遊；嘉慶二十一年（1816），兩廣總督蔣攸銛再批准咗十三行外商，可以喺每月初八、十八、二十八日，由官員帶領同通事（翻譯）陪同、過海到河南嘅海幢寺同花地灣郊遊，每次限十人。

官府嘅外交場地
英王佐治三世派遣嘅馬加爾尼使團，喺1793年到北京拜會完乾隆，返程嘅時候南下最尾到咗廣州，嗰時新任嘅兩廣總督長麟就揀咗寺院接待同送別使團。海幢寺有著多年接待旅粵遊散外商嘅經驗，喺當局防範「外夷」嘅時代，以佢嘅地理位置優勢，就成為咗朝廷接待「粵道貢國」使臣嘅場地，逐步參與埋清政府嘅對外接待事務。1794年荷蘭駐八打威（Batavia）總督派遣咗使團去祝賀乾隆皇帝登基六十周年，使團經澳門到咗廣州後，喺10月13日長麟又係喺海幢寺接待咗荷蘭使團。1817年1月，再次喺北京外交失利嘅英國譚夏士（Lord Amherst）使團返抵廣州，喺1月7號兩廣總督蔣攸銛同樣咁揀咗喺海幢寺同譚夏士會晤。
俄國皇太子尼古拉（即末代沙皇尼古拉二世），22歲陣就環遊世界，旅程中喺1891年（光緒十七年）4月5號到8號就逗留過廣州，由沙面嘅法國領事館安排食宿，受到埋兩廣總督李翰章（李鴻章兄弟）嘅隆重接待。抵埠嘅嗰日喺晚餐前，皇儲就化名搭艇仔去咗河南島，參觀埋上邊嘅佛寺（即海幢寺）。

其他
喺清末，南武公學會愛咗海幢寺嘅諸天閣、圓照堂來辦學；中華民國建立後，部份地方亦曾經畀政府拎來做「海幢公園」。而家恢復返做「海幢寺」，仲重建咗天王殿、照壁、山門同牌坊。

存物同重建物
寺入邊留低咗明朝嘅鷹爪蘭、澹歸和尚墨寶同詩稿、幽冥鐘、清朝碑記。原址近岸，山門側近有「珠海波光」一景，家下因填海而離江稍遠。
到現代大雄寶殿供奉嘅3座銅佛，高有10幾米，叫做三世佛，即過去、現在、未來佛。過去佛係燃燈佛，現在佛係釋迦牟尼，未來佛係彌勒菩薩。重建後嘅天王殿入邊嘅四大天王，無論高度、體積都係廣東入邊嘅寺院之最。

軼事
咸豐十年（1860年）英法聯軍入北京，火燒圓明園。英軍喺華南佔領咗九龍司，仲一度兵臨廣州，佔據埋貢院，致使嗰年南海、番禺兩縣童生嘅應試地點，就改咗去海幢寺。
生於丹麥嘅安徒生，佢出名嘅作品《安徒生童話》入面，有個《沒有畫的畫冊》，喺呢個故事嘅第廿七夜，有提到過中國其中一個城市嘅景象。據中山大學歷史系教授蔡鴻生喺《廣州海事錄——從市舶時代到洋舶時代》嘅考證，〈第廿七夜〉喺1840年創作，而嗰陣中西通商嘅港口得廣州一個，而個故仔度描述嘅廟宇同四圍啲景色，係有著海幢寺同十三行嘅影子。
沙斐儀

沙斐儀（Al-Shafi‘i，767年—820年）係伊斯蘭教遜尼派四大伊瑪目其中一位，亦係沙斐儀學派嘅創始人。
沙撈越王國

沙撈越王國係東南亞一個已經消失嘅國家，主要喺今日馬來西亞嘅沙撈越州。

歷史
建立：沙撈越王國成立於19世紀，最初由英國探險家詹姆斯‧布魯克（James Brooke）喺1841年9月24號接管，成為臨時拉惹（Rajah）。布魯克因為幫助原住民對抗海盜而俾汶萊封做拉惹，得到沙撈越嘅統治權，重成為第一個白人拉惹。
白人拉惹時期：布魯克同佢嘅後代（布魯克家族）統治沙撈越成個世紀，呢個時期叫做「白人拉惹時期」。佢哋推行咗一系列嘅現代化改革，包括法律、教育同基礎建設設施。
殖民時期：喺第二次世界大戰期間，沙撈越被日本佔領（1941年12月26號—1946年4月13號），拉惹查‧維‧文‧布魯克（C. V. W. Brooke）走咗去澳洲。戰後，沙撈越成為英國嘅保護國，直到1963年9月16號獨立，重同馬來亞、沙巴、新加坡一齊組成馬來西亞。之後，沙撈越嘅地位轉變成馬來西亞嘅一個州。
沙曼

沙曼（法文：Charmes），係法國布爾岡黃金丘嘅其中一個市鎮。
沙曼根省

沙曼根省（波斯文：د سمنګان ولايت‎）係中東國家阿富汗嘅卅四個省之一。
沙斯卡寸旺

沙斯卡寸旺（英文： Saskatchewan，法文同名）係加拿大嘅一個省，首府利載拿。
水蕉

水蕉（英文：Shui Tsiu）係香港新界元朗區十八鄉一笪地方，有兩條村，分別叫水蕉老圍同水蕉新村。條村係雜姓村，當中楊氏同黃氏人比較多。
水腫

水腫係種病徵，病人嘅皮下空腔因體液異常積聚而腫起咗。
水茴草屬

水茴草屬（學名：Samolus）係杜鵑花目報春花科嘅一個屬。
水舞間

水舞間（英文：the House of Dancing Water，葡文：a Casa das Águas Dançantes）係個大型水上匯演，乃新濠天地（澳門）嘅常設節目，用舞蹈同特技，講述一個穿越時空嘅史詩式愛情故事，全長大概85分鐘；首演於2010年9月16號，由2020年6月18號起休演至今——總入場人次超過600萬。其籌劃花咗5年，使咗超過20億港紙；由佛朗哥·德拉戈領銜創製；演員約有80人，嚟自超過25個國家。該劇專用之水舞間劇院（英文：Dancing Water Theater），主要由貝氏建築事務所及米雪爾·卡奚特設計——舞台水池好大，容量為370萬加侖；觀眾席可以容納1,961個人，而且設有20個傷殘人士座位。

文化影響
呢個騷喺香港亦都好出名，該地傳媒經常用「水舞間」嚟形容室內水浸或者嚴重漏水嘅景象，語氣詼諧。

澩嫪嘢
呢個表唔完整，歡迎加料。
响2015年5月11號，有個30歲嘅英國藉水舞間女演員綵排時跌傷咗，要去醫院。
水蔭路

水蔭路（「蔭」讀陰去聲，粵拼：seoi2 jam3 lou6）係中國廣東省廣州市嘅馬路，喺天河區西北邊嘅沙河。北邊從先烈東路開始，一直向南去到天河路同梅花路嘅交界。

概要
全長2km，闊10～36米，除咗從天河路到水蔭路小學門口對面係凈畀從南向北行嘅2車道之外，其它都係雙行2車道。喺十九路軍墳場北門前邊冇幾遠係雙向6車道。
水薄荷

水薄荷（Mentha aquatica）係種薄荷，主要用嚟做調味料。
水蔥

水蔥（粵拼：seoi2 cung1；學名：Scirpus tabernnaemontani）係莎草科藨草屬嘅長年生宿根嘅水生草本植物。

形態
呢樖嘢嘅莖幹都好高吓。雖然話睇落去好似喺街市入面買嘅大蔥噉，但係唔食得嘅。另外，呢樖嘢可以播種或分樖嚟生都得。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
水蔥嘅地上部分喺可以用嚟做藥，有利水消腫嘅功效。

淨化環境
呢樖嘢喺淨水效果方面，佢可以有效噉剷走水入面嘅有機物、NH4+同N2+、PO43+同埋重金屬鹽等，成日用嚟將營養化咗嘅水體搞生態修復。
水肺潛水

一個人喺度做水肺潛水。
水肺潛水（英文：scuba diving）係指一個人運用一啲架生，喺完全唔靠水面嘅空氣提供氧氣嘅情況下潛水。
水肺潛水係一種相當受歡迎嘅消閒活動。
王觀強

王觀強，香港親中派政治人，香港再出發大聯盟發起人之一。
王貴國

王貴國（GuiGuo Wang，1952年—）係中國律師，香港城市大學法律學院前院長。

生平
王貴國響北京出世。北京外國語大學本科畢業，曾經做過中華人民共和國外交部條約法律司官員。
1981年畢業於北京大學法學院法學碩士，1982年經外交部推薦出外留學，響哥倫比亞大學攞到法學碩士學位。跟住入讀耶魯大學，1984年攞到法哲學博士學位。讀完書之後曾經響外國嘅事務所實習，亦到過香港孖士打律師行打工。
先後到過北京大學法學院同埋卑詩大學法學院教書，1991年到城大教書，做過香港城市大學法律學院院長。佢亦係港區第十二屆全國政協委員。
2018年出任最高人民法院國際商事專家委員會專家委員。
佢依家係城大法律學院講座教授、中國法與比較法講座教授。2021年代表中國人民政治協商會議全國委員會，當選成為香港選委會第五界別當然委員。

政見
王貴國係建制派人士，曾經批評有人響反修例事件入面「將學生當係政治工具」，又支持香港政府建立同一國兩制相對應嘅教育體制。

選舉經歷
喺2021年9月，佢成為香港特别行政區選舉委員會委員(港區全國政協委員)。

屋企
老婆梁美芬係香港建制派政治人，出任香港立法會議員。佢哋有兩個仔。
王貴德

王貴德（粵拼：wong4 gwai3 dak1；簡化字：王贵德；1914年6月—2017年4月7號）係中國大陸嘅政治人兼開國少將，福建龍巖上杭縣人。1930年加入過中國共產主義青年團後第二年加入中國工農紅軍，過咗無耐又加入中國共產黨。1955年先後攞過少將軍銜、二級八一勛章，二級獨立自由勛章、二級解放勛章；1988年亦攞過一級紅星榮譽功勛章。期間亦做過鐵道兵副政委同埋政治部主任。
王貴德喺2017年4月7號喺北京死咗，終年102歲。
王觀强

王觀强，BBS，JP，香港親中陣營政治人、生意人（泰昌玩具製品廠董事長）。

選舉經歷
喺2021年9月，佢成為香港特別行政區選舉委員會基層社團委員。

馬主生涯
王觀强夫婦、王敏珠、王寶珠、王錦安一家五口係香港賽馬會嘅馬主，名下賽駒以「喜駿」兩字起名，包括「喜駿生輝」、「喜駿之星」、「喜駿風采」。
王詠嘉

王詠嘉（Vika Wang，又名Victoria Wang）係烏克蘭裔香港女藝人，自細喺香港成長，亦喺日本住過一段時間，識講粵語、英語、日語同俄語。佢屋企人喺香港開烏克蘭菜餐廳。
王貽興

王貽興（英文：Ong Yi Hing，1979年1月9號—）係香港作家，亦係電視同電台節目主持人，做過無綫電視藝員，出名演出包括《最緊要正字》同《謎》。

演出作品
呢個表唔完整，歡迎加料。
淮揚菜

淮揚菜係蘇菜最有代表性嘅派系，源自江蘇淮安、揚州同鎮江，比較講究選料同刀工，口味比較清淡，擅長整湯。「中國四大菜系」嘅「蘇菜」，好多時都特別指淮揚菜。
淮陽郡

淮陽郡（韓文：회양군／淮陽郡 Hoiyang gun */?）係朝鮮民主主義人民共和國江原道嘅一個郡。
淮河

淮河係中國嘅河，由河南經湖北、安徽、江蘇流入長江。
淮陰區

淮陰區係中國江蘇淮安一個市轄區，總面積1264平方公里，人口85萬。
淮軍

淮軍係同治元年（1862年）由大清大臣李鴻章響安徽合肥訓練出嚟嘅地方軍，因為有份打贏太平天國而出名。
淮陽

淮陽係中國河南周口一個縣，總面積1469平方公里，人口124萬。
淮山

淮山（粵拼：waai4 saan1；學名：Dioscorea polystachya），又嗌薯蕷、山藥，係薯蕷科薯蕷屬嘅多年生草質攀援藤木，喺中國河南、福建、山東、河北、浙江、湖南、湖北、江西、河北、安徽、江蘇、雲南、廣西、貴州、臺灣、北韓、日本等地嘅海拔350～1,100m嘅山坡、山谷林底、路邊嘅灌木林入面、溪邊同雜草入面先至搵到。
佢喺美國當地被列做入侵物種。

用途
佢嘅塊莖可以攞嚟食同做藥材，通常用嚟煲湯，亦可以煲粥。
淮濱

淮濱係中國河南信陽一個縣，總面積1192平方公里，人口66萬。
燈心草科

燈心草科（英文：rush；學名：Juncaceae）係禾本目下嘅一個科，包大約 464 種物種。
燈籠

燈籠係亞洲一種傳統民間工藝品，古代主要用嚟照明，當燈咁用。響元宵同中秋等等嘅節，花呢花碌嘅燈籠叫做「花燈」。
燈掣

燈掣，掣一種，用來開燈熄燈，駁喺電源同燈之間，喺牆又有，喺燈側又有，喺插蘇頭又有，或者供電綫之上 。通常一掣開熄，然而亦有光暗掣代替，有啲會有時間掣，又或者感應掣，甚至有搖控掣。燈掣唔止屋宇有，車船飛機等都有，其他設備都有。
掣有種種款式，至常見有翹板掣。一般開熄都呈上下向。至上開定下開，就睇地方而定。
至早燈掣，見於英國，一八八四年就有。
燈洲

燈洲係香港新界赤門海峽一個島，屬大埔區範圍，喺東頭洲南面，泥涌北面。雖然係荒島，不過間唔中都會有人登島影相。
燈湖路

燈湖路（粵拼：dang1 wu4 lou6）係中國廣東佛山嘅兩條南北走向馬路，喺南海區桂城。南邊從海三路開始，一直向北去到海八路。

名
條路因為喺千燈湖公園兩邊而改成噉嘅名。

敘述
全長2.2km，闊39米，雙向6車道。馬路分開咗東、西兩條。
燈火闌珊

《燈火闌珊》（A Light Never Goes Out）係2023年上畫嘅港產片，由張艾嘉、任達華、蔡思韵、周漢寧主演，曾憲寧執導。
燈盞花

燈盞花（粵拼：dang1 zaan2 faa1；學名：Erigeron breviscapus），又叫燈盞細辛（dang1 zaan2 sai3 san1）或短葶飛蓬（dyun2 ting4 fei1 fung4），係菊科飛蓬屬嘅草本植物，亦係中國特有植物，喺廣西、雲南、貴州、湖南、四川、西藏等地嘅海拔1,200到3,500米地區都搵到。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅花成日俾人睇，植株亦可以做藥，專醫腦血管意外。
燈布

燈布，即透光帆布，戶外賣廣告同招牌常用，通常會夾埋燈箱一齊用，因此而名。日頭光猛睇得清楚，晚黑經背後燈光打出來，好鬼顯眼。現今彩色印刷有電腦做，大大張噴畫都噴到好細緻。
燈箱

燈箱，箱一種，透光用，有燈照，等睇出來有大對比.。大多數箱內有燈，亦有啲箱外打燈入去。至少有一面透得光，半透明有，全透明亦有。用途好多，各有專門構造。描繪用有，睇肺片用有，廣告用有，交通指示用有，攝影用有，五花八門。
燈按用途又有唔同。一般會用白燈，有多啲對比。燈有光管，或者發光電晶體。
燈箱天黑着燈招客
燈箱以廣告燈箱至常見，夜晚黑開着燈招客，又或者好似隧道之類暗處成日着住。
地下鐵路月臺燈箱
醫用掛牆燈箱
一般照肺照骨會有大燈箱。而牙醫就會用細燈箱。
燈箱散射背景。
影相拍實物可以用散射背景光源，就唔會有影。呢種燈箱叫光帳，或影相盒。
燈籠洲

燈籠洲（Tang Lung Chau），亦叫奇力島（Kellett Island），又寫吉列島、加列島，係香港一島，喺東角對出，現已同香港填地相連，歸入東區，西面就係灣仔區，響銅鑼灣北便海面。
香港官方地圖入便，燈籠洲英文叫Kellett Island，得自英國水師量地官Kellett。
香港開埠之後，燈籠洲成為英軍軍火庫。一九五五年銅鑼灣避風塘嗰陣，已經有海堤由波斯富街駁去島度。一九六三年，燈籠洲對岸香港島，起咗燈籠洲街市，喺渣甸坊度。由於後尾填地起咗好多樓，街市同島亦不復相望。
一九六九年，因為起香港海底隧道港島入口填海工程，燈籠洲沒入香港島。而家起咗香港遊艇會、香港警官俱樂部同理香港海底隧道港島入口。
一九九一年，香港遊艇會改建，地底發現個陶罐，裝咗二千幾個隋、唐同埋宋代錢幣，顯示過千年前，就有商船漁戶，停居島上，而家島冇人住。
燉奶

蛋白燉牛奶簡稱燉奶，淨係會用蛋白唔會用蛋黃，係廣東一帶嘅甜品。主要材料包括蛋白、牛奶同糖，凍食或者熱食都得。
燉煮

燉煮（Simmering），又叫清燉，係種煮食方式，將食材同清湯用細火慢煮。
燒乳豬

燒乳豬唔會太大隻，否則就係「中豬」，不過體形世界各地可能有差異。
原隻燒乳豬
燒乳豬係一種燒烤嘢食，將兩至六個星期大、重未斷奶嘅乳豬劏咗之後，以爐火燒烤而成。全世界好多地方嘅飲食文化都有燒乳豬呢款菜式，歷史悠久。中國喺西周時相信就已經有食用燒豬。當時八珍之一嘅「炮豚」相信就係指燒豬。喺西方，古羅馬嘅傳統菜譜中亦有燒乳豬一項。現今嘅中國菜中以粵菜嘅燒乳豬最廣為流傳；而喺西方國家中，葡萄牙同西班牙都以燒乳豬做特色菜。

廣東燒乳豬
粵式明爐即燒乳猪
燒乳豬喺廣東有超過兩千年嘅歷史。喺廣州南越王墓起出大細兩隻唔一樣嘅烤爐，配咗烤炙用嘅鐵釺、鐵鉤、長叉、掛爐嘅鐵鍊等等。烤爐四角朝天，以防嘢食跌咗。細嗰隻爐近爐腳嗰處鑄咗兩隻豬仔，豬嘴向天、中空，畀人插燒烤工具。大嗰隻爐個底有四個有軸嘅轆，推得郁嘅，設計巧妙。
清朝嗰陣粵菜嘅燒乳豬獲選做滿漢全席嘅菜式之一。而家燒乳豬係廣東燒味其中一種。一般嘅造法用約五公斤重嘅乳豬，劏咗之後喺肚度切開，攞出肋骨，放入特製燒烤叉撐開，放入烤爐燒成。如果燒烤時用慢火，燒出嘅乳豬皮滑捋捋，稱之為「光皮」[未記出處或冇根據]。亦可以用猛火燒烤，其間喺豬皮搽上油，令豬皮成充滿氣泡嘅金黃色，即為「麻皮乳豬」。乳豬嘅皮薄脆扑扑、肉又淋又嫩、骨香而入味。食嗰時將乳豬斬成細件，因肉少皮薄，叫做「片皮乳豬」；有時放少少乳豬醬令到更加惹味。
辦公室開張，切燒豬。
喺廣東傳統習俗之中，燒豬係各喜慶場合嘅常用祭品。無論係新舖開張定係清明拜山祭祖，成日見成隻燒豬或燒乳豬擺出來做祭品。切燒豬有時重會係儀式嘅一部份，儀式完成後，燒豬就會分畀參加者。燒乳豬由於份量較少，而且乳豬攤凍後味道冇噉好，所以喺戶外進行儀式時，一般多用普通燒豬而少用乳豬。
但係喺廣東或香港嘅婚宴擺酒，燒乳豬重係必備菜色。按照舊時廣東習俗，新娘會「三朝回門」，亦即係出嫁之後第三朝返自己屋企（外家）。如果新娘出嫁時重係處女，回門時男家會以乳豬或燒豬做回禮。今日嘅婚禮已唔會再傳遞呢種意思；但乳豬仍然留喺婚宴度，並且有人視之為各項菜色中嘅主角。香港某啲酒家曾流行喺乳豬嘅眼上裝上會閃嘅燈膽仔；婚宴上乳豬前，將燈光校暗先，然後先由伙記排隊隆重咁捧上乳豬。

琉球燒乳豬
琉球嘅燒乳豬叫做「豚の丸焼き」，以三十五日大嘅豬仔加上味噌汁烤成，多用喺婚宴同其他喜慶場合。

菲律賓燒乳豬
菲律賓嘅燒乳豬源於西班牙，叫 litsón，會喺乳豬搽上一種由雞肝、蒜頭、胡椒同醋做成嘅醬料。

西班牙語系國家嘅燒乳豬
燒乳豬係西班牙系語國家西班牙、古巴、波多黎各、哥倫比亞、多明尼加共和國等國家嘅節日嘢食叫做 lechón；將乳豬去內臟，喺炭火上燒熟，成隻豬上枱。喺古巴，都可以將燒乳豬肉切成片，同切片嘅番茄、黃瓜一齊夾麪包，落鹽同辣椒汁食。

德國燒乳豬
德國燒乳豬
德國嘅燒乳豬（Spanferkel）係慕尼黑啤酒節等節日時嘅傳統嘢食。通常喺火爐中或燒烤架上燒烤而成。
燒嘢食

燒嘢食（粵拼：siu1 je5 sik6；英文：Barbecue，又叫 BBQ，讀音似粵拼：bi1 bi1 kiu1）係一種煮食方法，通常認為係人類最原始嘅煮食方式，一般嚟講，燒嘢食係將啲嘢食放喺火上面燒熟，喺現代社會，由於有多種用火嘅方式，燒烤方式亦逐漸多元化，發展出各式燒烤爐、燒烤架、燒烤醬等。燒嘢食亦成為一種社交聚會休閒娛樂方式或者係生意。一個人燒嘢食喺現代社會係好少見，無論喺亞洲、美洲、歐洲等，燒嘢食通常係細至家庭，大至學校嘅集體活動。
由於肉類喺燒嗰陣會產生煙霧，燒嘢食通常都喺戶外進行。但煙霧可以用強力通風將佢大幅減少，因此亦有餐廳發展出室內燒烤嘅型式，喺亞洲例如日本、韓國、台灣、泰國等地方，稱之為燒肉店，亦即係喺枱中間有燒烤架，枱上面有強力抽風機，喺燒烤架上面放無煙木炭，網架或欄架畀客人自己將生肉燒熟嘅方式。

之前
當人類重係晌捕獵同採摘野果充飢嘅時代，一切幾乎都係即食。士多啤梨蘋果橙係，飛禽走獸殺咗返嚟都係生食，停留晌茹毛飲血嘅階段。當人類發現鑽木可以取火，就開始利用火嚟改善生活，好似照明、取暖以及煮食等等。由於冇任何裝嘢嘅砂煲罌罉，一切都係用手又或者用樹枝代手去做。搵啲柴同葉返嚟去起火，用樹枝木棍直接拮住啲啱啱打返嚟嘅豬牛羊等等肉類，直接同火接觸，燒到佢出煙變色熟晒，食得，就係古代嘅燒烤，其實同家陣三五成群郊野燒嘢食好似，不過用具同玩法當然先進好多。

而家
好多燒味
烤羊肉串
今時今日，燒嘢食唔再係醫肚咁簡單。燒嘢食成為飲食業中其中一門最撈得起嘅生意。世界各地發展出好多具備當地風格，各有所長嘅燒烤類型。韓燒、港式燒味、東南亞串燒等等都好受大眾歡迎。而且，古代燒烤通常一個人搞掂，為滿足生存必需充飢，食完就算。家陣啲人燒嘢食啱啱相反，一個人無論去郊外定係入餐廳燒嘢食都唔常見，因為除咗醫肚，好多時喺為咗聯誼，係人類社會一種人際交流活動。都市人會約埋去燒烤餐廳唰餐勁，鄉郊居民會叫埋鄰居老友嚟開個燒烤大會，邊食邊吹水，都見到燒嘢食呢件事晌現代嘅轉變同功能轉換。有得食有得玩有意義，一舉幾得。

燒嘢食用嘅嘢
呢篇文或呢段裏面嘅觀點、例子、方向未必能夠代表世界各地對呢個題目嘅睇法；亦似乎偏重香港地區。歡迎你去改改佢，或者喺討論頁傾吓點改至好。
火：燒嘢食一定要起火。一般郊遊/沙灘，又或者街邊串燒檔，用燒烤爐燒嘢食主要都係用炭，或者執啲乾柴嚟燒。起火過程叫透爐或者起爐，炭唔係咁容易燒得着，要視乎每個人嘅經驗。餐廳就方便得多，燒嘢食甚至唔再一定見到火。利用電或煤氣爐加熱鐵板，一樣可以整熟板上食物。例如：韓燒。
架生：露天燒烤一般係用燒烤叉，喺燒嘢食之前用水洗或插沙，之後燒一燒，再用紙抹，作為清潔程序。坐地式燒烤爐就用長鐵夾，放食物放喺烤架上面燒熟，之後直接分畀食客。用嚟食嘢嘅架生通常都用即棄餐具，例如：筷子、刀、叉或者用手，裝嘢食用紙碟或碗。若果著重環保，可以帶備非即棄餐具。
各地燒嘢食用咗好多唔同嘅架生，港式燒乳豬用大鐵鈎，都係因應件嘢食大細而發展出嚟。
燒：燒到差唔多食得嗰陣，有人鍾意加蜜糖或者燒烤醬，帶出食物嘅香味。有啲比較難熟嘅食物會用錫紙包住然後放喺炭執邊煨同烘，例如：金菇牛肉、番薯、粟米等，大概到中段開封就食得。不過由於火力大細好難控制，同埋睇唔到裏面，好多時拆開嗰陣啲嘢食有機會燶咗。錫紙包嘅燒法可以加入較多調味料，例如：豉油、蒜頭、BBQ醬等。有另外一啲方法會將食物用半個人咁高嘅鐵叉拮起，然後喺啲火隔離唔停噉轉，係要令到每一部份嘅肉都均勻受熱。
食物：燒嘢食多數都係肉類：香腸、丸：牛丸、貢丸、魚蛋、蝦。其他生肉例如：雞翼、牛扒、雞扒、豬扒、羊扒、其他魚蝦海鮮等。一般街邊肉食店都有啲已經醃好，買嚟可以即燒嘅肉食。非肉食類嘢食通常有麵包、棉花糖、粟米、番薯、冬菇等。菜都可以用錫紙包住嘅煨。
餐廳以開放自助嘅形式任揀任攞，食物選擇都係大同小異。
水：飲品係必需嘅，用嚟解渴，而食飽之後又可以用嚟淋熄爐火。

燒嘢食地方
烏魯木齊兩個人做緊羊肉串燒。
燒烤爐
歐美嘅人經常會晌屋企個花園度搞燒嘢食，叫埋三五知己隔離鄰舍一齊嚟聯誼。由於地方大，十幾廿人邊食邊玩邊吹水，悠悠閒閒過個歡樂下晝，非常寫意。
好似香港呢啲太細嘅地方，搵個後園燒嘢食唔係咁容易。唔少私人樓個天台都畀住客租嚟燒嘢食，而政府晌唔少沙灘同郊野公園都整咗好多石造嘅燒烤爐，畀市民燒嘢食。市民拎齊架生，先到先得，等到個爐就有得你燒。大時大節，免費爐例必供不應求。有啲有公眾爐嘅地方會有私人營業嘅燒烤檔，齋提供鐵架爐租畀人，不過收費幾揦脷，大節日更加會坐地起價，比閒日高一到兩倍不等，重要限制時間。
近年有新興燒烤樂園湧現，晌一啲位置離市區幾遠，但係風景幾正嘅地方開設一大個燒烤場。裏面提供所有嘢食同架生，重有玩嘅嘢，好似足球直播、麻雀耍樂等等，畀錢就有得玩有得食，成為好多家庭聚會或者集體活動嘅去處。
串燒好味抵食，晌各地嘅露天市集或食街都見到串燒檔開到成行成市。串燒流行令到市區任何一條街邊都變成燒嘢食嘅地方。
晌露天地方燒嘢食，好處係啲煙可以自然散走，唔會搞到一陣味。不過時下好多餐廳經營各國嘅燒烤菜，令到燒嘢食可以登堂入室。食客可以嘆住冷氣，自己一邊燒一燒食，又或者職員燒，顧客食。燒嘢食經已唔再一定搞到周身汗污糟邋遢，而係一年四季都可以舒舒服服。燒烤餐廳較常見係做韓燒，皆因佔地唔多，一個場可以開多幾圍。而且晌鐵板中間放個爐做埋打甂爐更係越嚟越普遍，令食客有雙重嘅享受。
燒味

燒味（粵音：siu1 mei2）係廣東菜入面嘅燒嘢食，酒樓同中式快餐都有得賣，通常會同飯、米粉、河粉或者麵一齊食。
中國大陸同台灣唔少人以為「燒臘」即係「燒味」，但其實有分別，因為香港燒臘舖除咗一年四季賣燒味，秋冬兩季亦都賣埋臘味，所以先至叫「燒臘」。
雖然燒味通常都係燒製出嚟嘅，但亦有啲唔係，譬如浸熟嘅白切雞同豉油雞都歸類做燒味，反而燒味舖係冇燒雞賣。

叉燒
叉燒係中國廣東燒味嘅一種，將豬肉用叉插住放喺火上燒熟而成，所以叫做叉燒。燒叉燒嗰陣會喺表面塗紅色嘅叉燒醬，所以叉燒係紅色嘅。叉燒醬嘅其他主要材料仲有生抽、蒜蓉、麥芽糖、南乳、五香粉、酒等。好嘅叉燒應該肉質軟嫩多汁、色澤鮮明、香味四溢。叉燒通常揀豬頸肉（豬肩）嚟整，當中又以肥、瘦肉均衡為上佳，叫做「半肥瘦」。用叉燒整嘅其他菜式包括：叉燒飯、叉燒包、叉燒酥等等。
品種：
蜜汁叉燒
脆皮叉燒

燒乳豬
燒乳豬（又叫做燒乳豬）係傳統食品嘅一種。整法係將兩到六個星期大，仲未斷奶嘅乳豬宰殺之後，用爐火燒烤而成。世界唔同嘅飲食文化都有燒乳豬呢種菜式。中國喺西周時相信已經有食用燒豬。嗰陣時八珍之一嘅「炮豚」相信就係指燒豬。喺西方，古羅馬嘅傳統菜譜中都有燒乳豬一項。而家嘅中國菜中以粵菜嘅燒乳豬最廣為流傳；而喺西方國家中，葡萄牙同西班牙都以燒乳豬為特色菜。
主要菜式：
乳豬拼盤

燒肉
燒豬係廣東傳統食品嘅一種。整法同另一種廣東燒味燒乳豬基本一樣，唔同嘅係用已經大咗嘅豬，而唔係乳豬嚟燒烤。燒豬以排骨部最為肥美好食。平時喺廣東燒味中嘅燒肉，即係燒豬嘅排骨部分，又叫做燒腩，如果用嚟再煮過就叫做火腩（例如「冬瓜炆火腩」）。燒豬嘅其他多骨部分好似頭、手腳等可以用嚟煲湯或者煲粥等。
燒肉以皮脆肉嫩為上品。燒豬可以重十到二十公斤，燒肉無論係脂肪定係肉都比較多同厚。而燒乳豬一般只重五到六公斤，除咗一層脆皮之外，得好少嘅脂肪同肉，而且骨頭軟可以食。燒乳豬每斤嘅價錢都比燒肉貴好多；大多數賣燒味嘅鋪頭平時都會有燒肉賣，但乳豬就唔一定成日有得賣，通常要預早訂。

燒鴨同燒鵝
燒鴨
燒鴨係燒味嘅一種，係將塞滿調味料嘅鴨，吊入炭爐裡面用木炭高溫燒烤出嚟嘅菜式，以皮脆有光澤，皮汁多而唔帶腥味為上品，通常配埋醬汁食用。燒鴨嘅做法同燒鵝大致相同，但肉質同份量就唔及燒鵝。不過因為燒鴨成本較低，所以成為咗燒鵝嘅代替品。
燒鵝
燒鵝係燒味嘅一種，係將塞滿調味料嘅鵝，吊入炭爐裡面用木炭高溫燒烤出嚟嘅菜式，以皮脆有光澤，皮汁多而唔帶腥味為上品，通常配埋甜酸醬汁食用。香港嘅燒鵝喺整法上冇咩分別，但因為成本等原因，喺商品說明條例生效之前，有啲香港食肆嘅燒鵝其實係用鴨代替鵝，但仲係叫做燒鵝，而家將燒鴨叫做燒鵝就會觸犯商品說明條例，可以俾香港海關檢控。
香港以燒鵝馳名嘅食肆，包括中環鏞記同新界深井一帶好多間燒鵝酒家。

一覽
呢個表唔完整，歡迎加料。
叉燒/燒骨
燒肉/燒腩
乳豬
豉油雞
白切雞
燒鴨 / 燒鵝
紅腸
滷水墨魚
鹹蛋
燻蹄
海蜇
燎原火

燎原火，攝於香港漫畫星光大道。
燎原火係香港漫畫家陳某2001年作品《火鳳燎原》嘅主角之一，火係指燎原火，鳳係指司馬懿。燎原火係三國時期一個服務司馬家族嘅暗殺組織首領，之後佢重踩入埋群雄爭鬥嘅舞台。
玉龍

玉龍係中國雲南麗江一個納西族自治縣，總面積6521平方公里，人口24萬。
玉雙路站

玉雙路站係中華人民共和國成都地鐵4號綫一個地下鐵站，喺成華區雙橋路一環路口，2015年12月26號啟用。
王一博

王一博（粵拼：wong4 jat1 bok3，韓文：왕일박，1997年8月5號—）係中華人民共和國一個男藝人。
2021年3月，Nike官方發聲明表示唔用新疆棉花，又唔准合作嘅供應商用新疆棉花。王一博隨即宣佈同Nike即時解約，終止同Nike嘅一切合作。
王一梅

王一梅（1988年1月11號—）係中華人民共和國女子排球員。
維基同享有多媒體嘅嘢：Yimei Wang
玉門關

玉門關，本稱玉門，為古關卡，在今中國甘肅。古時玉門關唔止一個，地域變革而搬遷。一近嘉峪關，二近瓜州，三近敦煌。玉門之名，或者為西域產玉而名。
唔少詩人名人過玉門關，後世留有詩句，文獻亦有唔少提及。之不過邊一個玉門關，就要睇時代而定。現今有敦煌仍有玉門都尉城遺址，故此現今多指敦煌。
敦煌玉門關南面，有陽關，同玉門關齊名。陽一說就為玉門關之陽方，即南方咁解。

地名
漢置河西四郡。河西四郡為武威、張掖、酒泉同敦煌。大唐時叫涼州、甘州、肅州同沙州。
嘉裕關近酒泉，即肅州。瓜州則置於酒泉同敦煌之間，即肅州同沙州之間。而四郡之東有金城，大唐叫蘭州。

史
漢築長城經敦煌玉門關
漢皇帝劉徹欲攻打匈奴，張騫通西域。先奪河套之地，建金城，大唐時叫稱蘭州。
漢書張騫傳講及元狩二年，漢打敗匈奴，去到祁連山。
是歲驃騎將軍破匈奴西邊，殺數萬人，至祁連山。其秋，渾邪王率眾降漢，而金城、河西西並南山至鹽澤，空無匈奴。
張騫再次出使西域，目的去烏孫，又分副使去大宛、康居、月氏、大夏。咁西域諸國派使到大漢。如此就有往來。
漢書張騫傳，又寫
而漢始築令居以西，初置酒泉郡，以通西北國。
晉薛瓚注漢書有記。
令居，縣名也，屬金城。築塞西至酒泉也。
漢趕匈奴走，金城置令居縣，再分出酒泉郡。專門用來起來通西北國。酒泉西面有山，咁就開個塞，即係玉門關。
及後，漢軍西進，過敦煌，西面山地置新玉門關。後來因地力不足，屯兵有難，而往伊吾城又有新路，唔使經敦煌，故此東移至瓜州一帶。
之後唐時又搬去敦煌。

嘉裕關
明長城西端，嘉裕關再西少少，近疏勒河上游。古時來往西域之道上，肅州同瓜州之間。
今關南有玉門市。
元狩元年秋，匈奴有王降，置武威、酒泉。見於漢書下武帝紀
秋，匈奴昆邪王殺休屠王，並將其眾合四萬餘人來降，置五屬國以處之。以其地為武威、酒泉郡。
唐道宣寫釋迦方志
其中道者，從鄯州東川行百餘里，又北出六百餘里至涼州，東去京師二千里。從涼州西而少北四百七十里至甘州，又西四百里至肅州，又西少北七十五里至故玉門關，關在南北山間。又西減四百里至瓜州，西南入磧，三百餘里至沙州，又西南入磧，七百餘里至納縛波故國，即婁蘭地，亦名鄯善。又西南千餘里至折摩陀那故國，即沮沫地，又西六百餘里至都羅故國，皆荒城耳
玉門關喺肅州西少北七十五里，關在南北山間。再西行唔到四百里，就到瓜州。

瓜州
東漢時置。起喺疏勒河山上，瓜州到伊吾之關，往來伊吾而設。山勢險要，見到雪山，關外西北有五個烽火臺，過咗五個，就到伊吾。
大唐大慈恩寺三藏法師傳，講及玄裝法師，去到涼州，受阻，夜行到瓜州，搵路去伊吾，當中提及玉門關。
時國政尚新，疆埸未遠，禁約百姓不許出蕃。時李大亮為涼州都督，既奉嚴敕，防禁特切。有人報亮云：「有僧從長安來，欲向西國，不知何意。」亮懼，追法師問來由。法師報云：「欲西求法。」亮聞之，逼還京。

彼有意威法師，河西之領袖，神悟聰哲，既重法師辭理，復聞求法之志，深生隨喜，密遣二弟子，一曰慧琳、二曰道整，竊送向西。自是不敢公出，乃晝伏夜行，遂至瓜州。時刺史獨孤達聞法師至，甚歡喜，供事殷厚。法師因訪西路。或有報云：從此北行五十餘裏有瓠𤬜河，下廣上狹，洄波甚急，深不可渡。上置玉門關，路必由之，即西境之襟喉也。關外西北又有五烽，候望者居之，各相去百里，中無水草。五烽之外即莫賀延磧，伊吾國境。聞之愁憒，所乘之馬又死，不知計出，沈默經月餘日。
一說關已沉喺雙塔水庫。

敦煌
小方盤城北口
玉門關，敦煌西北方山邊。分外城同內城，如今見到有城遺址。俗云內城做，小方盤城，外城為大方盤城。外城西門即玉門關。漢時為都尉所管，而城，都尉所駐之城。
漢書地理志
陽關、玉門關，皆都尉治。
佢南面又有另一關，名陽關，同為西域之門。今玉門關歸敦煌管。
玉門關關邊，仍有漢長城遺蹟。
王

西洋各王嘅標誌，王冠。
王係一國阿頭，多數係世襲。以前做王多數係男人，所以突顯女人做王嘅話，就加個女字，叫女王。王係第二大名銜，響皇帝之下。有時王嘅國，就叫王國。王管嘅國可大可小，有啲只係管一兩千人。
唔同地方嘅王，都有代表王權嘅標誌。西洋就中意戴王冠，中土就中意着龍袍。
王係男嘅話，佢老婆就叫王后。相反係女嘅話，丈夫就叫王夫。仔女唔同時代有唔同叫法，家下仔嘅王子或者太子，女嘅叫公主。
王喜

王喜（Wong He，1967年7月27號—），原名鄺毅怡，係香港男藝人，做過無綫電視藝員，亦曾經做過歌手及商業電台節目主持。2021年7月頭，王喜喺社交網站宣佈佢已經移民咗去英國。及後同年10月移居台灣。

經歷
王喜1967年喺香港九龍城區之草根家庭出世，為佢嘅藝名係佢喺1990年於商業電台主持節目《妖獸都市》時幫自己改嘅，源自「皇氣」（皇家香港警察之俗稱）諧音以及余華嘅小說《活著》裏一名店小二嘅角色名字，王喜講鍾意過似店小二嘅簡單生活，所以拿咗呢個名作為自己嘅藝名。本來，《妖獸都市》嘅監製葛民輝因爲王喜曾擔任警察嘅背景，幫王喜改「皇氣」為藝名，但王喜有感「皇氣」過份招搖，所以將「皇氣」改成「王喜」。
王喜喺藍田長大，小學喺坪石天主教小學畢業，中學喺聖公會基孝中學畢業。家中有父母、一個姐姐同一個弟弟。其第一份工作係救生員，1986年5月19號加入皇家香港警察隊，編號46029，派入機場警署。1989年加入警察機動部隊，後入觀塘警署，任職時救人事跡被列香港警隊表揚的十大英雄事件。

感情生活
無綫電視前總經理陳志雲一直被公眾視為佢嘅親密嘅老友，兩個人甚至傳出有同性戀關係，但佢哋並冇承認。

政治立場同有關事件
王喜一般被視為香港民主陣營支持者。喺2016年，佢喺Facebook轉載《蘋果日報》一篇有關中國已故總理周恩來可能係同性戀嘅報道，被北京政府打壓封殺。

入境台灣醫護風波、被民進黨林靜儀利用發佈假新聞攻擊港人
喺2022年4月3號，王喜入境台灣，因為鼻腔採檢時被「捅鼻子」意外流血，多次喺Facebook發佈文章，用詞強硬，又上載染滿鮮血嘅口罩照，甚至話要「通緝」幫佢採檢嘅女性醫護人員，更一度張貼指揮中心發言人莊人祥嘅黑白照，結果引起唔少台灣人不滿，但其後都認為自己嘅言論有啲過火，所以都道歉，但仍然要求比個說法。
同樣係移居台灣嘅香港藝人杜汶澤之後就呼籲，相信香港人只要以正常途徑申訴，喺世界任何一個文明嘅國家，包括台灣，都會得到公平對待。杜汶澤又話，希望香港人要多尊重台灣文化，又話台灣人同香港人都擁抱自由民主，永遠唔係敵人。
不過，民進黨立委林靜儀就借事件發放假新聞。林靜儀喺個人社交網站貼上來自香港《明報》嘅截圖，質疑王喜3月30號確診，為何4月3號能入境台灣，懷疑王喜攞到嘅登機前陰性PCR報告，又形容「已知確診個案這樣跑」，令到所有機組員、航空公司、乘客、防疫人員都暴露喺風險入面。《明報》內文實則提及，王喜喺25號已經無不適，上機前已經康復，只係《明報》去到3月30號先報導。但林靜儀提供嘅截圖，就無包括報導內文，而且亦無提供《明報》網站嘅連結，令公眾無辦法查證。而之後林靜儀亦繼續喺台灣對香港人政策上繼續用假新聞對香港人作出攻擊，結果被一啲人批評。

多次指控的士司機濫收車資
王喜曾經喺2017年同2020年，分別喺社交媒體指控的士司機濫收車資，兩次涉及車資都係39.3，而咁啱的士司機都找少咗7毫子畀佢，去到第二次之後佢仲話以後唔搭紅的。網民反應不一，有啲人認同王喜批評啲的士司機，但亦有人批評王喜孤寒。

同樂易玲不和嘅新聞
多年嚟都有唔同媒體報導，佢同喺無綫電視掌舵藝員事務嘅樂易玲不和。相對於其他藝人叫佢樂小姐，王喜甚至喺公開場合直呼佢花名620。
例如，喺2011年，就傳出佢同樂易玲「對着幹」而不獲續約，喺佢最後一日為無綫開工，為節目《香港演義》拍外景嘅時候，佢接受傳媒訪問嘅時候，佢嘅反應就被指句句有骨寸爆。然後樂易玲回應嘅時候就話唔想陷入罵戰，但藝員部有傾過佢嘅個案，話有合適工作會搵佢。而去到2012年，王喜更加喺自己主持嘅商台凌晨節目《起來！大龍鳳》入面，凌晨1點幾打電話畀瞓緊覺嘅樂易玲，要佢回應關於無綫藝人潛規則嘅問題。由於當時佢另外訪問霍汶希同陳善之等人都係預先邀請咗，但對樂易玲就無預先安排，結果王喜就被形容為對樂易玲進行午夜凶鈴式拷問。呢次訪問享亦引起其他傳媒跟進，樂易玲就話雖然係有啲夜同埋突然，但佢第一日開咪，所以提起精神答問題。
不過，佢之後一啲訪問入面就否認不和傳聞，又話當時《起來！大龍鳳》係節目效果。

同合作藝人不和
佢曾經同一啲合作過嘅演員傳出不和，包括林保怡同鄭嘉穎。林保怡喺2011年接受訪問嘅時候就話，喺2006年旅遊節目《江山美人》拍攝嘅時侯，大家就介紹小龍蝦嘅片段有爭執，之後就知道唔可以同佢喺工作上合作。訪問出街後王喜喺網上道歉，但就被指字字有骨。另外，佢同鄭嘉穎喺《烈火雄心III》拍攝期間亦傳出不和，其中王喜被指戲份大減，拍攝期間多次被記者影到在鏡頭後零交流，另外二人互相指控對方改劇本。
王嘉恩

王嘉恩係香港親中派政治人，東源大地總裁，香港國術總會會長，2004年香港十大傑出青年，亦係香港再出發大聯盟發起人之一。
王嘉儀

王嘉儀（英文：Sophy Wong，1992年2月16號—）係香港女歌手，2009年參加無綫電視第一屆《超級巨聲》攞第7名，跟住佢繼續學業，喺香港中文大學法律系畢業，2016年底用歌手身份正式出道。
王嘉廉

王嘉廉（Charles B. Wang，1944年8月19號—2018年10月21號）係華裔美國商人、慈善家。佢有份創辦「組合國際電腦」，做過行政總裁。
2018年10月21號，王嘉廉喺紐約長島蠔灣屋企肺癌病逝，享年74歲。
永樂戲院

永樂戲院（葡文：Cinema Alegria）係澳門現存歷史最悠久嘅戲院，喺澳門半島新橋區鏡湖馬路蓮溪廟對面。佢分一院同二院，一共有1,009座位。
另外，永樂戲院貼緊國內外電影進程，上映嘅電影同香港睇齊，因場地有限，往往唔能夠上映過多電影。

歷史
永樂戲院喺1952年2月15號起好，由何賢先生等人發起興建，係澳門第一間裝設杜比立體音響系統嘅戲院，戲院亦係澳門粵劇界嘅重要表演場地。
永樂大典

《永樂大典》，係中國百科全書式嘅文獻，喺大明永樂年間編寫，全書22937卷，11095冊，而家得番唔到八百卷，呢本書作者包括解縉（中文：解縉）、姚廣孝（中文：姚廣孝）同埋鄭賜等等。
永樂街

永樂街（Wing Lok Street）係香港香港島近上環電車總站南面嘅一條街，歷史悠久。近街嘅鋪頭好多都係賣南北貨海味「鮑參翅肚」嘅，所以係有名嘅海味街。條街全長950米，東西走向，沿途經過德輔道中、林士街、文華里、禧利街嘅港鐵港島綫上環站A2入口、急庇利街、摩利臣街、德輔道西等。
永樂街處於低窪地帶，所以落大雨嘅時候，部分地段會水浸及腰，成幾尺水，海味乾貨嘅老闆就損失慘重，叫晒救命。呢個問題，香港政府話整緊，幾年後就會搞掂。而家有水浸，就用短訊通知先。
永河畔拉羅什

永河畔拉羅什（法文：La Roche-sur-Yon，法文讀音：[la.ʁɔʃsyʁjɔ̃]），簡稱拉羅什，法國西部城市，盧華爾河區旺代嘅一個市鎮，亦係呢個省嘅省會同人口最多嘅城市，下轄永河畔拉羅什區。總面積係87.79平方公里，2017年時嘅人口有54,372人。
永曆

永曆係大明皇帝朱由榔嘅年號，相當於公元1646年到1661年，前後總16年。
左邊幅圖顯示永曆喺大明時期個位。
永曜北小學

永曜北小學（粵拼：wing5 jiu6 bak1 siu2 hok6）係廣州嘅小學，1947年創辦，位置喺越秀區越秀南路永曜北街70號。

名
佢原先叫做「迪智學校」。中共統治廣州之後無耐，改做「市二十九小學」。後來又改名叫做「永曜北小學」。

史
學校喺1947年創立。2004年，同廣州市東山區嘅白雲路小學合併咗，成為東山區一級學校。兩間學校合併之後，喺新起好嘅教學樓上堂。2005年1月，評咗佢係廣州市一級學校。

校園
學校原來係間麻雀學校，淨係得一棟五層高嘅教學樓。「東山區教育綜合改造工程」幫佢新起一棟六層高嘅教學樓、一個籃球場同埋一條塑膠跑道，並且重新裝修過棟舊樓。工程結束之後，學校佔地面積達到4793平方米，建築面積達到5620平方米，按照24個班嘅標準配備班房，另外配咗16間唔同科目專用嘅班房。活動操場有4200平方米，配咗條80米嘅跑道，仲有一個標準籃球場 2012年，2號樓做咗加固工程。
永樂

永樂係大明皇帝朱棣嘅年號，相當於公元1403年到1424年，前後總共22年。
左邊幅圖顯示永樂喺大明時期個位。
突觸修剪

突觸修剪（synaptic pruning）係神經系統發育嘅一部份，指喺哺乳動物（包括人）當中發生，童年至青春期開始嗰段時間個神經系統刪走唔需要嘅神經細胞突觸嘅過程。
突降法

突降法（bathos；希臘文：βάθος）喺寫作上係指用詞上突然間由正經變成庸俗，可以用嚟達到幽默嘅效果。
窄路微塵

《窄路微塵》（英文：The Narrow Road）係2022年上畫嘅港產片，由張繼聰、袁澧林、區嘉雯、朱栢康同朱栢謙主演，林森執導。故仔背景係疫情下嘅一間清潔公司。
窄葉薰衣草

窄葉薰衣草（粵拼：zaak3 jip6 fan1 ji1 cou2；學名：Lavandula angustifolia）；第個名係拉雲達（laai1 wan4 daat6）或靈香草（ling4 hoeng1 cou2）；佢係唇形科薰衣草屬嘅長年生常綠草本植物或灌木仔，原產地喺地中海北邊嘅歐洲海邊地區同埋大洋洲嘅群島國入面。

形態
呢樖嘢一般有3——6dm高，最高都唔超過9dm。叢生品種，有分枝。而葉係橢圓形嘅披針樣，長3——15mm，闊16——38mm。而佢嘅花係穗狀花序品種，一次生6——10朵，冚唪唥生喺枝頂，花色一般係深藍色、紫藍色、粉紅色或白色嘅品種，不過大多數都係紫藍色嘅品種。而花序下邊有條長1——3dm嘅冇葉幼莖響度。成樖嘢都幾清香吓。佢嘅果有光澤，有嚿基部嘅着生面響度。

適應環境
呢樖嘢鍾意喺有夠嗮陽光嘅壤土或沙地嗰度生，而且重幾禁（kam1）凍吓，但係佢要喺比較乾燥嘅環境嗰度生。佢唔禁（kam1）濕或熱辣辣嘅天氣。

用途
呢種植物唔單止可以畀人睇之外，佢嘅花同葉都可以用嚟做藥、精油或香草茶都得。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
窄葉薰衣草嘅花同葉有清熱解毒，散風止痕嘅功效。
突觸可塑性

突觸可塑性（英文：synaptic plasticity）係指神經細胞之間嗰啲突觸按照經驗改變自己，引致隻動物行為改變嘅能力。
突觸

突觸（英文：synapse）係神經細胞之間嘅空間，係神經細胞之間溝通嘅途徑。

概論
内文：神經細胞
突觸位於一粒神經細胞嘅軸突末端，會差啲掂住下一粒神經細胞嘅樹突，有陣時亦會有兩粒神經細胞嘅軸突之間有突觸。當有一粒神經細胞所射嘅動作電位（指神經細胞射嘅電訊號）去到條軸突嘅末端嗰陣，個訊號會令到鈣離子通道打開，令到鈣離子（Ca2+）走入去個軸突尾嗰度。啲鈣離子跟手會令神經傳遞素呢種化合物湧出嚟，而呢啲神經傳遞素會移動去下一粒神經細胞嗰度，啟動嗰粒神經細胞嘅受容體。
人腦入面嘅突觸數量龐大：小腦入面某啲類型嘅神經細胞可以有成過百條樹突分枝，一粒噉嘅神經細胞可以同成幾萬粒其他神經細胞相連接；另一方面，又有某啲類嘅神經細胞得 1 至 2 條樹突分枝，但係每條會掂到成千個突觸。喺人腦嗰 100 億（有多）粒－即係 1011 粒－神經細胞入面，平均每粒神經細胞有 7,000 個突觸掂住第啲神經細胞。據估計，一個三歲嘅細路個腦有大約 1015 個突觸，而突觸數量似乎會隨年紀下跌，變成大人之後就進入穩定。至於大人平均有幾多個突觸，現時估計由 1014 個至 5 x 1014 個不等。
一個突觸嘅結構圖；一粒神經細胞嘅軸突末段喺受電訊號刺激嗰陣，會釋放啲神經傳遞素出嚟，從而影響下一粒神經細胞。
窄葉薹草

窄葉薹草（粵拼：zaak3 jip6 toi4 cou2；學名：Carex montis-everestii）係莎草科薹草屬嘅長年生超矮嘅草本植物。而家喺中國大陸嘅西藏自治區等喺海拔4,400~5,460米嘅地區可以搵到，多數生喺山坡、河漫灘、草甸、灌叢或者草原，家下重未由人工引種栽培。
窈窕淑女

《窈窕淑女》（粵拼：miu5 tiu5 suk6 neoi5，英文：My Fair Lady）係一部1964年嘅美國電影，由佐治谷哥執導，柯德莉夏萍、歷士夏里遜主演。
竹料

竹料係廣東廣州一個地方，喺白雲區北部，流溪河東岸岸邊，同人和、鐘落潭、花都接壤。西邊離白雲機場唔夠4公里。
竹料原先屬於番禺縣。喺1958年劃入廣州市郊區，成立竹料公社。1984年改名竹料區，1986年建立竹料鎮。2004年6月，竹料鎮、良田鎮、九佛鎮撤銷，合併入鐘落潭鎮。
竹崎

竹崎係中華民國臺灣嘉義縣一個鄉，人口3.4萬。
竹工

竹工，以竹為工藝咁意思，亦指從事依方面啲人，即工匠。實用嘅如竹器、或者如竹彫等工藝品、甚至搭屋搭橋咁。
竹嶋裕二

竹嶋裕二（1999年6月11號—）係日本足球員，打中場位置，效力愛媛FC。
竹料站

竹料站 (地鐵)：廣州地鐵14號綫嘅車站。
竹料站 (高鐵)：新白廣城際軌道交通起緊嘅車站。
竹山

竹山係中國湖北十堰一個縣，總面積3590平方公里，人口44萬。
王鷲

王鷲（Sarcoramphus papa）係美洲鷲科王鷲屬嘅一種雀，主要分佈喺南美洲。
王麗娜

王麗娜（簡化字：王丽娜，黑龍江伊春人，1978年2月5號—）係中華人民共和國女子排球員。
王麗萍

王麗萍係香港親中派政治人物兼勞工界人士。

選舉經歷
喺2021年9月，佢成為香港特别行政區選舉委員會勞工界委員。
王齊麟

王齊麟（英文：Wang Chi-lin，1995年1月18號—），係臺灣男子羽毛球員，主力打雙打，而佢同李洋嘅「麟洋配」响2020年東京奧運、2024年巴黎奧運會，為中華台北代表團冧莊羽毛球男雙金牌。
玩X爆香港地

《玩X爆香港地》（X-Sighting Hong Kong）係香港電視娛樂製作嘅本地遊節目，《玩 X 爆泰國》同《玩 X 爆二世古》續作，由李健宏、李炘頤同鄭伊琪主持，劉穎琳做導遊，2022年1月24號到2月11號逢禮拜一到五23:00—23:30喺ViuTV播。節目每集都會寫一個地區嘅「地頭蟲」做嘉賓，同主持一齊玩區入面最具代表性嘅嘢。

每集一覽
香港十八區當中，屯門區去過兩集，而中西區、深水埗區、九龍城區同大埔區就無去過。
王麗嘉

王麗嘉（英文名：Rika Vuong，4月27號—），原名係王翠玲（英文：Thuy Linh Vuong），係加拿大籍模特兒、創作歌手、電視同埋電影演員。2006年參加過多倫多華裔小姐競選攞到「友誼小姐」獎。2010年加入過香港𡃁模組合「新8模」成員，曾經同另外新8模嘅成員Hidy（余曉彤）、Hazel（徐熙素）及Vibeke（馬卓寧）組成女子跳唱組合Octobeez及曾與周秀娜同屬環球狂熱旗下藝人，有「周秀娜師妹」稱號。2013年返咗去加拿大進修教育科技碩士學位同埋發展教育事業。2024年1月喺加拿大以創作歌手身分推出個人國語單曲《追追翠絲》同埋喺8月推出個人廣東單曲《習慣》。
由於個中文名同香港演員王敏德同埋香港模特兒馬詩慧嘅二女（英文名：Irisa Shannon Wong）嘅中文名相同，加上兩人都係模特兒出身，故此常被外間混淆誤以為兩人係同一個人。
王麗文

王麗文，台裔親北京派人士，港澳台灣同鄉會名譽會長。
王麟

王麟（1983年9月26號—）係中國女歌手，廣東廣州出世。
王麟2000年加入組合「清爽少女」而出道，2006年同孫輝組成S翼樂團，同年發行嘅單曲《QQ愛》因為歌詞「詼諧幽默」、「靚麗清新」而受到歡迎，攞到「網絡排行十大流行金曲」獎，跟手就出埋首張專輯《很傻很天真》。2007年推出首張個人張專輯《粉絲派》。2011年推出單曲《傷不起》，喺百度歌曲TOP500蟬聯四個月冠軍。2013年9月推出EP《我和我的小夥伴們都驚呆了》。2014年發行專輯《殺馬特/飯特稀》。2016年1月10號攞到繁星盛典最具舞臺表現力獎，同年發行歌曲《我是歌手》。
熊掌

熊掌，舊時珍貴食材，甚至補品。熊掌亦寫熊蹯。現今熊大為減少，受保護，唔畀食。至出名孟子嗰句魚與熊掌，至少周時已成為名菜。大清列做八珍之一。一般話周八珍，查實後人改寫，原本無。
傳統上指亞洲黑熊同棕熊。楚國已經有記載，可見周嗰陣，華中有熊。大清就東北白頭山，尤其吉林東部。左前掌至頂級。

煮法
煮要做十日，功夫好多。首先，用暖水洗，再用滾水浸。再三日三夜用流水浸到表皮甩。之後用酒醋蒸五日五夜。等到無臭軟晒就去骨。再薄切。跟住就燜，用埋雞汁、酒醋薑蒜，幾個鐘後，加鹽落調味，咁就煮好。

記載
熊掌記載好古老，史上亦有佢意義。

楚王
春秋時，楚成王熊惲，想立王子熊職，廢王子熊商臣。商臣同潘崇作反，圍王。王臨死都想食熊掌，唔畀，王就吊頸死。故仔記喺左傳。
春秋左傳，文公元年。
「
冬、十月、以宮甲圍成王、王請食熊蹯而死、弗聽。丁未、王縊。謚之曰靈、不瞑。曰成、乃瞑。穆王立、以其為大子之室與潘崇、使為大師、且掌環列之尹。
」
漢史記楚世家都有同樣記載。
王充衡論死僞都有提。
「
楚成王廢太子商臣、欲立王子職。商臣聞之、以宮甲圍王。王請食熊蹯而死、弗聽。
」
大明大清經三人編改，寫成小說東周列國志，加鹽加醋，潘講崇怕王借等熊掌班救兵，就話熊掌難熟，要王自殺。
「
成王曰、孤方命庖人治熊掌、俟其熟而食之、雖死不恨。潘崇厲聲曰、熊掌難熟、王欲延時刻、以待外救乎。請王自便、勿俟臣動手。
」

其他
戰國時，孟子同告子講，熊掌先過魚，用來比喻義先過生。孟子告子章句十。
「
孟子曰、魚、我所欲也。熊掌、亦我所欲也。二者不可得兼、舍魚而取熊掌者也。
生、亦我所欲也。義、亦我所欲也。二者不可得兼、舍生而取義者也。
」
漢牧乘有賦叫七發，講個故仔，吳客點引導楚太子，遠離貪慾享樂，改學聖人辯士之言。當中有一則講食講熊掌。
「
熊蹯之臑、勺藥之醬。
」
徐幹七喻，由隋北堂書鈔錄入卷一百四十二酒食部。
「
賓曰、大宛之犧、三江之魚、雲鶬水鵠、熊蹯豹胎。
」
王粲七釋，由隋北堂書鈔錄入卷一百四十二酒食部。
「
霜熊之掌、文鹿之茸。
」
孔煒七引，由隋北堂書鈔錄入卷一百四十二酒食部。
「
龍脅之肪、鳯趾之䈥、麕髓鹿腸、鵠告麒䏖、秋熊柔蹯、文豹⿰⺼邕胎。
」
三國曹植又有名都篇，講有錢子弟生活，就提及炙熊掌。
「
膾鯉雋胎鰕、炮鱉炙熊蹯。
」
另一篇樂府，由隋北堂書鈔錄入卷一百四十二酒食部。
「
魴腴羆掌、豹胎黿腸。
」
傳巽七誨，由隋北堂書鈔錄入卷一百四十二酒食部。
「
豹胎熊膰、肥濡晞沐。飛鷃伏鶉、雙雞合熟。
」
西晉張協七命，由文選錄入卷三十五。
「
封熊之蹯、翰音之跖、䴏髀猩脣、髦殘象白。
」
傅玄七謨，由隋北堂書鈔錄入卷一百四十二酒食部。
「
爚鳯凰之胎、煿飛龍之肝、五黃千品桂蠧、熊蹯不可勝原。
」
大宋陸佃埤雅卷三釋獸講熊，話佢美味喺熊掌。
「
熊似豕、堅中山居、冬蟄。當心有白脂如玉、味甚美、俗呼熊白、其膽春在首、夏在腹、秋在左足、冬在右足。好舉木而引氣、謂之熊經。莊子所謂熊經、鳥伸是也。冬蟄不食、飢則自舐其掌、故其美在掌。
」
陸游有詩東窗偶書兩首，第二首詩有提熊掌，借孟子魚與熊掌典故。
「
萬事何曾有速淹、熊蹯魚腹自難兼。
」
大明張九韶羣書拾唾卷十動植食物記八珍，講到熊掌。
「
八珍。淳熬、淳毋、炮豚、炮牂、擣珍、漬、熬、肝膋。後世八珍則曰龍肝凰髓、兔胎、鯉尾、鴞炙、猩唇、熊掌、酥、酪。
」
大清趙翼寫食田雞戲作一詩之中，講到熊掌。
「
由来雋味在翹肖、何用猩唇貛炙熊蹯胹。
」
陳元龍格致鏡原一書都有提，講八珍時話後人改到好侈，改成熊掌。
「
按禮所謂八珍者、淳熬淳母炮豚擣珍漬熬糝肝膋炮牂、蓋八法也。其品則牛羊麋鹿麕豕狗、皆所以養老者也。後世則侈云龍肝鳳髓豹胎鯉尾鶚炙腥唇熊掌酥酪蟬。
」

現今
近年要入手食用熊掌好難，點煮法都失傳。之不過，偷獵走私仍然好嚴重。
熊本地震

熊本地震係日本熊本縣熊本市喺2016年4月16號當地時間01:25:06嘅一場大地震，黎克特制7.0級，震源深度約莫10公里。喺先前兩日，當地已經喺14號21:26:36發生過一場黎克特制6.2級地震。兩次地震至少釀成41人死、11人失蹤、3,129人傷。
熊屬

熊屬（學名：Ursus）係熊科熊亞科下嘅一個屬，佢包括分佈好廣嘅啡熊、亞洲黑熊、美洲黑熊同北極熊。

種同亞種
另外都有紀錄到灰熊同北極熊嘅雜交種，畀人叫做灰北極熊。
熊島

熊島係挪威冷岸群島其中一個島，喺巴倫支海西部，178平方公里大，幾乎無常住人口。
熊廷弼

熊廷弼（1569年—1625年），字飛百，號芝岡，湖北江夏人。喺明朝後期抗清將領。佢做過明神宗、熹宗朝嘅遼東經略，擊退弩爾哈齊。後畀閹黨構陷入獄，傳首九邊。崇禎朝，追謚襄愍。
熊抱青春記

熊抱青春記（英文：Turning Red）係2022年嘅迪士尼彼思3D動畫戲，2022年3月11號喺美國上映。
熊本城

熊本城，又叫銀杏城，係日本一座城堡，喺熊本縣熊本市，古時屬肥後國，1467年起。
維基同享有多媒體嘅嘢：Kumamoto Castle
喺開放街圖（Open Street Map）嘅熊本城地圖。
歷史指南
熊本城係日本楔位文，重未完成，麻煩你幫手補充內容。
登里享平

登里享平（1990年11月13號—）係日本足球員，司職後衞，效力川崎前鋒。
登碧里站

登碧里站（英文：Turnpike Lane tube station）係英國倫敦地下鐵皮卡迪利綫嘅車站，屬第三收費區，喺大倫敦夏靈基區。
登空者10號

「登空者10號」（英文：Airlander 10）係英國混合航空器公司（英文：Hybrid Air Vehicles）研製嘅混合式飛艇。

歷史
「登空者10號」嘅前身係為徂參加美國陸軍「長時間滯空多用途飛行器」計劃而設計嘅HAV 304混合式飛艇，當時參加設計嘅除徂英國混合航空器公司之外，重有美國軍工業巨頭之一諾斯羅普－格魯曼集團。後來「長時間滯空多用途飛行器」計劃被美國陸軍取消徂之後，混合航空器公司買徂部飛艇，將部飛艇帶徂返英國百福郡卡丁頓空軍基地，並且將部飛艇改裝成民用多用途飛艇，重起徂個新名——「登空者10號」。
登革熱

登革熱（英文：Dengue fever）係種熱帶常見嘅傳染病，由登革熱病毒引起，透過白紋伊蚊傳播畀人。病人會發燒、頭痛、無胃口、嘔心、出疹、肌肉痠痛，嚴重就會出血、休克，甚至死。
登野城佑真

登野城佑真，係日本嘅一個男藝人同埋演員。